Δείτε όλες τις τελευταίες Ειδήσεις από την Ελλάδα και τον Κόσμο, τη στιγμή που συμβαίνουν, στο Protothema.gr

Πολύ ακριβά πλήρωσαν την προκλητική τους ενέργεια να κατεβάσουν από τον ιστό της την ελληνική σημαία, να την πετάξουν στα βράχια και να αναρτήσουν τη γερμανική στον Σταυρό του Ακρωτηρίου Χανίων οι δύο Γερμανοί στρατιωτικοί της ΝΑΤΟϊκής δύναμης. Μετά την καταδίκη τους σε ποινή φυλάκισης δέκα μηνών με τριετή αναστολή, έχασαν και τη δουλειά τους!Όπως είχε προαναγγείλει στο δικαστήριο η Γερμανίδα ανώτατη αξιωματικός που τους συνόδευσε, οι δύο 23χρονοι επέστρεψαν την αμέσως επόμενη ημέρα στην πατρίδα τους, όπου παραπέμφθηκαν στις αρμόδιες στρατιωτικές αρχές για να λογοδοτήσουν και να τιμωρηθούν παραδειγματικά, ώστε να μην επαναληφθεί τέτοιο σοβαρό περιστατικό.Σύμφωνα με πληροφορίες που δημοσιεύει το flashnews.gr, οι δύο αξιωματικοί των ειδικών δυνάμεων αποτάχθηκαν από τις ένοπλες δυνάμεις με συνοπτικές διαδικασίες, καθώς είχαν φέρει σε εξαιρετικά δύσκολη θέση την κυβέρνηση και ο πρέσβης της Γερμανίας στην Αθήνα είχε υποχρεωθεί να ζητήσει συγγνώμη εκ μέρους της από την ελληνική.Υπενθυμίζεται ότι οι δυο Γερμανοί που υπηρετούσαν ως στελέχη του ΝΑΤΟ στην 115 Πτέρυγα Μάχης κατέβασαν την ελληνική σημαία αντικαθιστώντας την με την γερμανική, μόλις λίγες ημέρες πριν συμπληρωθούν 78 χρόνια από τη Μάχη της Κρήτης. Σύμφωνα με απόλυτα διασταυρωμένες πληροφορίες που έχει δημοσιεύσει το protothema.gr, μαζί τους ήταν και άλλοι τρεις, που διέφυγαν όταν αντιλήφθηκαν Έλληνες μέλη της Εθνοφυλακής και εκπαιδευμένους στις πολεμικές τέχνες να ορμούν αγριεμένοι προς το μέρος τους Σε βάρος των δυο σχηματίστηκε δικογραφία για προσβολή εθνικού συμβόλου και οδηγήθηκαν στον εισαγγελέα Πλημμελειοδικών Χανίων, ο οποίος τους άσκησε δίωξη και τους παρέπεμψε να δικαστούν με την αυτόφωρη διαδικασία. Το πρωί της Δευτέρας, το Αυτόφωρο Πλημμελειοδικείο Χανίων τους καταδίκασε και το πρωί της Τρίτης φυγαδεύτηκαν στην πατρίδα τους.